ועדת הכספים, כנסת 20, פרוטוקול מספר 861, 2017-11-20 13:40

האחרון לסדר-היום: מיקי, תגידו לי מה אתם לא רוצים – אני דוחה.

מיקי רוזנטל: בסדר, אנחנו מתייעצים עכשיו.

מיקי לוי: אנחנו, כאופוזיציה, לא נאשר כנראה שום העברה.

משה גפני: אבל אמרתי לו שאם יש ממש מחלוקת אדחה את זה.

משה גפני: זה שאתם לא מאשרים – בסדר.

מיקי לוי: יש כאן שאלות מאוד קשות.

מיקי לוי: 4.5 מיליארד שקל חודש וחצי לפני סיום שנת התקציב עוברים למשרד השיכון?

מיקי לוי: אלא אם כן לשר השיכון יש על המדף 4,150 דירות לרכישה.

משה גפני: אם יש משהו שנוי במחלוקת לחלוטין – אני אתכם; אם יש משהו שאתם רוצים להצביע נגד – אני צריך לגייס.

מיקי רוזנטל: אנחנו רוצים הסברים קודם כול לגבי הסוגיה שהעלה מיקי - ההכפלה בפועל של משרד השיכון.

מיקי לוי: בעיקרון, אני אומר לאדוני שאני לא מצביע.

מיקי לוי: יושבים כאן רק חברי אופוזיציה שבדרך כלל באים כי אכפת להם.

מיקי לוי: אף אחד מחברי הכנסת שחברים בממשלה הזאת לא מגיע, סימן שההעברות הן לא דחופות.

מיקי לוי: אז למה שנעשה את זה?

מיקי לוי: אני מציע לאדוני לסגור את הדיון.

משה גפני: מי מסביר?

משה גפני: בבקשה, פניה 175.

<מיכל רעות גלברט: מטרת הפנייה היא לתקצב 150 מיליון שקלים בהרשאה להתחייב לטובת תקצוב פרויקטים בתחום התכנון והשיווק של חברת "דירה להשכיר".

<מיכל רעות גלברט: הדבר הוא מתוקף החלטת ממשלה מס' 770 מיום 29 בספטמבר 2013 והחלטת ממשלה 796 מיום 20 באוקטובר 2013, בהן נקבעו מטרותיה של חברת "דירה להשכיר".

<מיכל רעות גלברט: בנוסף, התקציב מיועד ליישום החלטת ממשלה מס' 2775 מיום 5 ביוני 2017 בנושא הרחבת סמכות החברה הממשלתית "דירה להשכיר" לתכנון לקרקע פרטית.

מיקי רוזנטל: לא הבנתי.

מיקי רוזנטל: ה-1.5 האלה זה לתכנון?

מיקי רוזנטל: למה זה נועד?

<מיכל רעות גלברט: זה לא 1.5 מיליארד, זה 150 מיליון שקלים בהרשאה להתחייב.

מיקי רוזנטל: זה לתכנון?

מיקי רוזנטל: למה הכסף נועד?

מיקי לוי: לפרסום?

מיקי רוזנטל: למה הכסף נועד?

מיקי רוזנטל: לקרוא מה שכתוב פה גם אנחנו יודעים.

<מיכל רעות גלברט: נמצא פה יאיר טל מחברת "דירה להשכיר" שיוכל להסביר את השימושים של הכסף.

משה גפני: בבקשה, יאיר.

<יאיר טל: הסכום הזה מיועד לתקצוב כל הפעילות של החברה, שכוללת בתוכה תכנון תב"אות למגורים, פרויקטים להשכרה ארוכת טווח לתכנון גם על קרקעות מדינה וגם תכנון על קרקעות פרטיות במגזר המיעוטים.

מיקי רוזנטל: אתה יכול להגיד לנו כמה שטח מתוכנן שזה עולה 150 מיליון שקל?

מיקי לוי: זה נראה לי סכומים אדירים.

מיקי לוי: אני בעד "דירה להשכיר" - - -

מיקי רוזנטל: גם אנחנו לא, רק אנחנו רוצים להבין.

מיקי רוזנטל: 150 מיליון שקל - לכמה שטח תכנוני מיועד התקציב?

<יאיר טל: כמו שאמרתי, הסכום הזה מיועד לא רק לתכנון, הוא מיועד גם לשיווק ולפרויקטים של השכרה ארוכת טווח, שכבר היום יש תהליכי בנייה ומגורים כאלה ואחרים.

עודד פורר: אפשר לקבל את הפירוט, אדוני?

סתיו שפיר: אגב, אתם מחויבים על פי הנוהל להביא אותו.

סתיו שפיר: כל פעם אני חוזרת פה על השאלה הזאת.

סתיו שפיר: כמה דירות?

סתיו שפיר: איפה הדירות נמצאות?

סתיו שפיר: - - - מה פרויקטים ואיפה הם נמצאים?

משה גפני: אם אפשר, לשאול אחד-אחד.

משה גפני: חבר הכנסת פורר, בבקשה.

עודד פורר: ביקשנו לראות את הפירוט של התכנון, מדובר פה על 150 מיליון שקל.

עודד פורר: תכנון של 150 שקל זה חתיכת תכנון.

סתיו שפיר: יש להם העברה נוספת בעמוד הבא.

עודד פורר: הלוואי שמדינת ישראל היתה משקיעה 150 שקל רק בתכנון וחשיבה קדימה.

עודד פורר: אז פה לוקחים 150 מיליון שקל רק לתכנון של "דירה להשכיר", אז אני רוצה לראות פירוט קצת יותר גדול, להבין לאן הולך כל שקל, מה הולכים לעשות אתו.

מיקי רוזנטל: צריך להדגיש שלא מדובר בתכנון כללי, זה תכנון רק של דירות להשכרה.

מיקי רוזנטל: 150 מיליון שקל תכנון?

<יאיר טל: לא, זה לא נכון.

מיקי רוזנטל: אז למה אתה שם את זה על התקציב שלכם?

<יאיר טל: חברת "דירה להשכיר" מטפלת גם בדיור להשכרה ארוכת טווח וגם בתכנון של תב"אות למגורים, לאו דווקא להשכרה.

משה גפני: אתה יודע לעשות את החלוקה?

<יאיר טל: כן.

<יאיר טל: מתוך התקציב של 150 מיליון שקלים אנחנו מדברים על כ-90 מיליון שקלים שנוגעים לפעילות החברה בתחום הדירות להשכרה.

מיקי רוזנטל: מה זה פעילות בתחום החברה?

מיקי רוזנטל: מה זה?

מיקי רוזנטל: דבר אתנו בעברית.

<יאיר טל: אמרתי בתחום הדיור להשכרה, עכשיו אני - - -

מיקי רוזנטל: מה זה פעילות?

מיקי רוזנטל: כל התחום שלכם זה פעילות בתחום הדירות להשכרה.

מיקי רוזנטל: אתה יכול להסביר לנו למה הכסף הזה נועד או לא?

מיקי רוזנטל: אם לא – אנחנו לא נאשר את זה.

מיקי לוי: יש 150 דירות שניקנו, מיליון שקל לדירה בערך?

<יאיר טל: זה לא עובד ככה.

<יאיר טל: אשמח לפרט.

מיקי רוזנטל: אז תפרט, אבל לא במילים כלליות של פעילות החברה, כי את זה גם אני יכול להסביר.

<יאיר טל: אני לא מתכוון במילים כלליות, אני מתכוון להציג.

<יאיר טל: בעולם הדיור להשכרה החברה פועלת בכמה מתכונות.

<יאיר טל: המתכונת הראשונה היא הכנת תוכניות למגורים ולאחר מכן שיווק פרויקטים להשכרה ארוכת טווח.

<יאיר טל: היום יש כבר פרויקטים שגרים בהם בהרצליה ורמת השרון, ויש פרויקטים בשלבים שונים של הקמה בחיפה, בתל אביב, בירושלים, באור יהודה, בראשון לציון, והיום יש מכרזים באוויר לפרויקטים בשוהם, בבאר יעקב וברמלה.

<יאיר טל: אני יכול לפרט את מספרי הפרויקטים.

<יאיר טל: החברה מכינה את הפרויקט מתחילתו ועד לסיום תקופת ההשכרה.

בצלאל סמוטריץ': נפגוש את הפניה הזו בעודפים בשנה הבאה, זה ברור.

מיקי רוזנטל: אדוני, אני נורא מצטער.

מיקי רוזנטל: הוא מספר לנו על הרצליה – שכבר גרים שם, הוא מספר לנו על יהוד – שזה כבר - - - או שתגיד למה הכסף מיועד או שאתם - - -

מיקי רוזנטל: הדיון הזה לא הוכן כהלכה.

בצלאל סמוטריץ': מיקי, אני אסביר לך.

בצלאל סמוטריץ': תן לי לעשות את העבודה.

מיקי רוזנטל: בבקשה.

בצלאל סמוטריץ': רזרבה הם לא יכולים להעביר כעודפים לשנה הבאה, אז הם רוצים לשים את זה עכשיו בסעיף כדי שבשנה הבאה זה יבוא בעודפים.

מיקי רוזנטל: בסדר, אז שיגידו את האמת ולא שיגיד לנו פעילות החברה, בלה בלה.

מיקי רוזנטל: זה לא מיועד לשום פרויקט.

בצלאל סמוטריץ': - - -

מיקי לוי: הרשאה להתחייב היא ללא עודף.

משה גפני: לא כל אחד נכנס לדברים של השני.

משה גפני: חברת הכנסת סתיו שפיר.

בצלאל סמוטריץ': אנחנו רוצים לקבל את הפרויקטים שרוצים להתחייב.

מיקי רוזנטל: נכון.

מיקי רוזנטל: בדיוק.

סתיו שפיר: תודה.

סתיו שפיר: קודם כול, בכל הנושא של "דירה להשכיר", שזה אכן פרויקט מבורך, ביקשתי מכם כבר מזמן פירוט נתונים במעקב שעשינו בוועדת השקיפות על כמה דירות, היכן, לאיזה עשירון סוציואקונומי הדירות מיועדות ובאיזו חלוקה גיאוגרפית ודמוקרטית.

סתיו שפיר: זה דיווח שאני חושבת שאתם צריכים לתת לוועדה הזאת גם באופן שוטף.

סתיו שפיר: יש פה שתי העברות - ביחד 250 מיליון שקלים, כולל מיטות לסטודנטים, שזה נורא פשוט.

סתיו שפיר: אבל זו החלטת ממשלה ממרץ 2016, כמעט שנתיים.

סתיו שפיר: עכשיו אתם מתקצבים את זה?

סתיו שפיר: לקח לכם שנתיים כדי להוסיף 3,000 מיטות?

<מיכל רעות גלברט: החלטת הממשלה עברה במרץ ואחר כך יצא פרויקט משותף ביחד עם הוות"ת ב"דירה להשכיר".

<מיכל רעות גלברט: במשך שנה הפרויקט התפרסם לגופים השונים, הגופים השונים חזרו בתשובות, הגישו הצעות וההצעות נבחרו לפני כחודשיים.

<יאיר טל: מדובר בהליך פומבי, כמו מכרז.

<יאיר טל: - - - זה לא הליך מהיר.

מיקי רוזנטל: אדוני, אני מציע לא לאשר את זה עד שלא נדבר אתם.

סתיו שפיר: אפשר לסיים את השאלה, חבריי לסיעה?

מיקי רוזנטל: סליחה.

סתיו שפיר: האם אתם מתחייבים שזה יבוצע בשנה הזאת או שבשנה הבאה אתם באים אלינו שוב בפנייה של עודפים?

<יאיר טל: אנחנו ממתינים לחתימה על הסכמים עם המועצות להשכלה גבוהה והרשויות, שתמכו בהליך.

<יאיר טל: אנחנו לא יכולים לחתום בלי שיועבר אלינו הכסף.

<מיכל רעות גלברט: הכסף הוא בהרשאה להתחייב על מנת שנוכל לחתום על החוזים.

<מיכל רעות גלברט: כלומר לא מדובר על כסף מזומן אלא - - -

מיקי לוי: הרשאה להתחייב, אין העברה תקציבית אחר כך.

<מיכל רעות גלברט: הכספים לא יגיעו כעודפים מכיוון שלא מדובר במזומן.

<מיכל רעות גלברט: מדובר בהרשאה להתחייב, כך שחברת "דירה להשכיר" תוכל לחתום על החוזים מול הזוכים בפרויקטים.

סתיו שפיר: כמה יש לכם בסך הכול של ההרשאות להתחייב בפרויקט הזה בכלל?

סתיו שפיר: כמה הרשאות להתחייב קיבלתם?

<יאיר טל: עד היום החברה לא קיבלה שום דבר.

סתיו שפיר: כלום?

סתיו שפיר: בכלל?

<יאיר טל: זו פעם ראשונה.

<יאיר טל: במסגרת ההסכם בין המדינה לחברה שמסדיר את כל הפעילות שלה, זו הפעם - - -

מיקי רוזנטל: מה זאת אומרת?

מיקי רוזנטל: בתקציב המקורי יש לכם 850 מיליון.

מיקי לוי: אבל הרשאה להתחייב הוא יכול להעביר.

מיקי רוזנטל: אבל מה זה - - - ?

<יאיר טל: כשהחברה הוקמה הוזרם לה הון עצמי במסגרת הקמתה, ומאז החברה מתנהלת אך ורק מתוך ההון העצמי הזה.

משה גפני: אתם לא מאפשרים לו אפילו לענות.

משה גפני: איתן ברושי ביקש רשות דיבור.

משה גפני: רק שאלות.

סתיו שפיר: שיענו על השאלות ששאלתי קודם.

סתיו שפיר: יש לכם את זה רשום?

<יאיר טל: זה חולק.

סתיו שפיר: יש לכם את זה פה?

<יאיר טל: פה אין לי.

<יאיר טל: תגידי לי מה צריך ואעביר.

איתן ברושי: אדוני היושב-ראש, חברי הכנסת, התהליך הזה הוא מאוד מוזר.

איתן ברושי: מביאים לכאן חוברת שחולקה אולי עכשיו או קצת מקודם - - -

מיקי רוזנטל: לא, לא נכון.

מיקי רוזנטל: בשבוע שעבר זה היה באתר.

משה גפני: זה היה באתר.

מיקי רוזנטל: אין לנו טענה, הוועדה מתפקדת מצוין.

איתן ברושי: הנקודה היא השאלה איך מתקיים פה הדיון.

איתן ברושי: האוצר לוקח את הנפח – ויש פה מיליארדים – הוא מציע את ההצעות ואנחנו נגיד כן או לא.

איתן ברושי: אבל השאלה המרכזית היא לא על כל פרויקט אלא מה הוא סדר העדיפות שאתו בונים את ההצעה, שהיא מרכיב חשוב בתקציב המדינה.

איתן ברושי: הרי על תקציב השקענו פה שבועות, ימים ולילות – קודם כול גפני - עכשיו אתם באים עם נציגים מכל מיני תחומים ומסבירים באינפורמציה מאוד חלקית איך אנחנו צריכים לתמוך או להתנגד לסדר עדיפות שאתם קבעתם.

משה גפני: מה אתה רוצה מהם?

איתן ברושי: עוד פעם מה אני רוצה מהם, גפני?

משה גפני: אשלח את העוזר שלי החוצה לראות אם המשיח הגיע.

איתן ברושי: באחד הסעיפים הקרובים מציעים לקחת ממשק המים - 100 מיליון; אני רוצה להציע הפוך – להעביר את הכול למשק המים, לפני הדירה למשתכן.

איתן ברושי: משק המים במשבר גדול.

מיקי לוי: אתה יודע למה, כי המפעל באשדוד לא הצליח להפיק ועכשיו קונים מים נוספים.

איתן ברושי: אני אומר את זה כדוגמה.

איתן ברושי: אתם באים לקחת לרזרבה ממשק המים, כשאתם יודעים שישראל מתייבשת בגלל מחדל שהממשלה שותפה לו.

איתן ברושי: אבל זו רק דוגמה.

איתן ברושי: אז מה פתאום עכשיו אתם מביאים הצעות לכאן ולכאן בלי שדנו בסדר העדיפות הכללי?

איתן ברושי: אנחנו אחראים על הראייה הכוללת, מה שאתם לא מסוגלים להציג.

איתן ברושי: אז הבעיה היא לא לדון על כל פריט, הבעיה היא לדון מה הוא סדר העדיפות הכללי.

איתן ברושי: אחרת, מה אנחנו חשובים?

עודד פורר: יש לי הצעה לסדר, אדוני.

משה גפני: רק שניה.

משה גפני: כדי לתת תשובה לשאלה של חבר הכנסת ברושי, שהיא שאלה רצינית מאוד, עם כל הכבוד אתם לא מוסמכים לתת על זה תשובה.

משה גפני: את זה צריך לשאול אנשים שהם מעליכם.

איתן ברושי: אז נדחה את הדיון.

משה גפני: זה לא קשור לדיון הזה.

משה גפני: הדיון הזה הוא שאתם מבקשים העברה, אתם מבקשים הרשאה להתחייב.

משה גפני: זה הדיון, לא מעבר לעניין הזה.

עודד פורר: אני מבקש, אדוני, להצטרף דווקא לדברים שאמר חברי, חבר הכנסת ברושי, בעניין הזה.

עודד פורר: אם יש פה סכום של 4.5 מיליארד שקל, אני מבקש שנקיים דיון עקרוני.

משה גפני: איזה 4.5 מיליארד?

עודד פורר: סך כל ההעברות.

איתן ברושי: סך כל החוברות.

עודד פורר: אני מציע שנעשה איזשהו דיון עקרוני בוועדת הכספים.

איתן ברושי: בואו נפתור עכשיו את הנכים עם הכסף הזה.

איתן ברושי: למה דירה למשתכן?

איתן ברושי: בואו נפתור את הנכים.

עודד פורר: איך כדאי לחלק אותם, ואחר כך נרד ונשב על הסעיפים הפרטניים.

סתיו שפיר: אבל הם אמרו עכשיו שאין לכם בכלל תקציב.

סתיו שפיר: אין לכם בכלל תקציב, רק התקציב הזה?

סתיו שפיר: בספר התקציב רשום לכם תקציב.

עודד פורר: אני חושב שאם נצביע על ההצעה שלי היא תתקבל.

משה גפני: יש פה דברים שצריך להעביר.

משה גפני: מה השאלה בכלל.

סתיו שפיר: אפשר לתת להם לענות, גפני?

מיקי רוזנטל: זה לא שייך לפוליטיקה, זה לא עומד בתנאים שקבעה הוועדה.

משה גפני: קודם כול, בואו נאשר את מה שלא שנוי במחלוקת.

משה גפני: נחזור חזרה לעניין הזה.

סתיו שפיר: מה לא שנוי במחלוקת?

סתיו שפיר: אפשר לשמוע את תשובתם?

סתיו שפיר: בשביל זה הם מגיעים לפה.

סתיו שפיר: גפני, לא מצביעים על זה?

מיקי רוזנטל: הוא מגייס - - -

סתיו שפיר: אבל אחר כך הם יבואו ולא נוכל לשמוע את התשובות שלו.

סתיו שפיר: אז אם אתה רוצה להצביע, תן לנו להקשיב לתשובות שלו לפני שהם הולכים.

משה גפני: הם יצטרכו לבוא עוד פעם, מה לעשות.

מיקי לוי: אדוני, יש לך משהו חשוב?

מיקי לוי: תגיד.

מיקי לוי: יש דברים חברתיים חשובים – נכים, ביטחון - - -

משה גפני: אני מבקש לעבור לעמוד 35 – ביטחון.

משה גפני: פניות 200 ו-202.

<שירה עמיאל: מדובר בהעברה של 126 מיליון שקלים לסעיף 15 – תקציב הביטחון.

<שירה עמיאל: כל ההסברים יינתנו בוועדה המשותפת.

משה גפני: הסעיף הזה, שאת מציגה עכשיו, היה בקיצוץ הרוחבי?

<שירה עמיאל: הסכום הזה לא היה בקיצוץ הרוחבי.

<שירה עמיאל: הוא מוחרג ממנו.

משה גפני: מי בעד אישור הפניה?

משה גפני: מי נגד?

משה גפני: בעד – פה אחד

משה גפני: פניות 200 ו-202 אושרו.

משה גפני: הפניה אושרה.

משה גפני: אנחנו עוברים לעמוד 42, מספר פניה לוועדה 220–221.

מיקי לוי: אדוני דילג על 182–183, שנראה לי גם כן חשוב כי זה ידחה את המסילה לירושלים ויהיה נזק של מאות מיליוני שקלים.

משה גפני: בסדר, נחזור לזה.

בצלאל סמוטריץ': זו הרכבת שעובדת בירושלים בשבת.

מיקי לוי: לא, אני נגד עבודות בשבת.

מיקי לוי: בואו נהיה קצת יותר ריאליים.

<שירה עמיאל: אנחנו מדברים על העברה של 627,808 אלפי שקלים.

<שירה עמיאל: זו העברה לתקציב הביטחון – סעיף 15.

<שירה עמיאל: זה יועבר לשימוש שהוחל עליו קיצוץ רוחבי, זה לא במקום הקיצוץ הרוחבי.

<שירה עמיאל: כל שאר ההסברים יינתנו בוועדה המשותפת.

<שירה עמיאל: לעניין המקורות – מדובר במקורות שהתפנו לאור עדכון התזרים של פרויקט צה"ל לנגב.

<שירה עמיאל: יש שינוי בקצב של הפרויקט, ובגלל השינוי בקצב עודכן התזרים והכסף הזה ב-2018 - - -

סתיו שפיר: מה השינוי בקצב?

<שירה עמיאל: הפרויקט מבוצע בקצב איטי יותר מהתכנון.

סתיו שפיר: מתי הוא צפוי להתממש?

סתיו שפיר: מה היעדים?

בצלאל סמוטריץ': הרי אתם לוקחים את הכסף הזה עכשיו, תחזירו אותו בעוד שנתיים?

סתיו שפיר: בתזרים עצמו, כן.

בצלאל סמוטריץ': מאיפה תקבלו את הכסף?

סתיו שפיר: יש לכם תאריכים?

עודד פורר: זה לא הופיע בקיצוץ הרוחבי.

משה גפני: למה אתם עונים במקומה?

בצלאל סמוטריץ': כן, והם מוציאים מה שנוח להם.

משה גפני: אני רוצה לדעת, האם התקציב שאת מציגה עכשיו בפני הוועדה היה בפרויקטים של הקיצוץ הרוחבי שהיה פה בדיון?

<שירה עמיאל: שימושי הפניה – אני מנועה מלהתייחס אליהן מסיבות - - -

משה גפני: אנחנו לא מבקשים.

מיקי רוזנטל: התשובה היא רק כן או לא.

מיקי רוזנטל: זה היה בקיצוץ הרוחבי או לא היה?

מיקי רוזנטל: זה הכול.

<שירה עמיאל: כל השימושים יועברו לתקציב הביטחון ושם - - -

מיקי רוזנטל: לא, לא - - -

משה גפני: רגע.

מיקי רוזנטל: היא לא בכיוון.

עודד פורר: השאלה היא על המקורות.

משה גפני: השאלה היא טכנית.

משה גפני: אני לא נכנס לפרטים.

בצלאל סמוטריץ': שיביאו מי שיודע.

משה גפני: אני לא נכנס לפרטים בכלל, זה יידון בוועדה המשותפת.

משה גפני: אני יודע על מה מדובר.

משה גפני: אני שואל האם הפנייה הזאת היתה בקיצוץ הרוחבי.

משה גפני: יש שם כמה פרויקטים: יש הסכמים קואליציוניים, ניצולי שואה, מיגון הניוד של הרכבים ביהודה ושומרון – האם גם זה היה שם?

<שירה עמיאל: חלק מהשימושים שמיועדים בפניה הזאת היו שימושים ש- - -

מיקי לוי: השאלה היא לא על שימושים, השאלה היא על מקורות.

בצלאל סמוטריץ': אם הם הוציאו מהפלאט - שישכחו מזה.

משה גפני: התשובה היא שיש דברים דחופים שהיו בקיצוץ הרוחבי ואנחנו לא אישרנו.

עודד פורר: לא אישרנו את הקיצוץ, זה לא שלא אישרנו את הדברים הדחופים.

משה גפני: אבל ממילא אחד קשור בשני.

משה גפני: אני אומר לכם בוודאות שהיות ומדובר על דברים חיוניים מאוד לביטחון המדינה - - -

מיקי לוי: אני מבקש להצביע.

משה גפני: הוציאו את הכסף הזה משם.

בצלאל סמוטריץ': 45 מיליון למיגון הניוד - - -

מיקי לוי: אין בעיה, תצביע נגד.

מיקי לוי: נגד מיגונים ונגד צרכים ביטחוניים.

מיקי לוי: אני מבקש להצביע.

בצלאל סמוטריץ': הם הוציאו מהקיצוץ ומצאו לזה מקור אחר.

בצלאל סמוטריץ': כשאנחנו ביקשנו מקור ל-45 מיליון שקל הם לא מצאו.

מיקי לוי: אני לא משחק בביטחון, אדוני.

בצלאל סמוטריץ': סליחה, גם זה ביטחון.

עודד פורר: אני בעד להביא גם את העניין של 45 מיליון שקל.

בצלאל סמוטריץ': אל תעשה לי ככה עם הראש, אתה אמרת ש-45 מיליון - - - אתה יודע שזה פיקוח נפש.

משה גפני: אבל עם כל הכבוד לך, בצלאל סמוטריץ, זה כמו עם המוכשר, שאני אשם בזה.

משה גפני: גם אתה וגם מיקי זוהר אומרים שאני אשם.

בצלאל סמוטריץ': לא אמרתי שאתה אשם.

משה גפני: ביקשתי את ה-45 מיליון שקל.

משה גפני: יש לזה עדים שנלחמתי כמו אני לא יודע מה להוריד את מיגון הניוד.

בצלאל סמוטריץ': אז שיוסיפו לנו את 45 המיליון.

בצלאל סמוטריץ': 627 מיליון פתאום מוצאים במקור אחר, למה אין מקור אחר - - -?

משה גפני: אני לא יכול לדבר בוועדה הזאת?

משה גפני: ביקשתי, התחננתי, ויש לזה עדים ברמות הבכירות ביותר.

בצלאל סמוטריץ': נכון, אתה צודק.

בצלאל סמוטריץ': למה?

משה גפני: ככה.

בצלאל סמוטריץ': אז מה הערך של הדרישה שלך אם אתה לא מסוגל - - -

משה גפני: אני אתמוך בפנייה הזאת.

משה גפני: אם תדע על מה מדובר גם אתה תתמוך.

בצלאל סמוטריץ': נו, ברצינות.

משה גפני: בסדר, לכם מותר, לי אסור.

משה גפני: מה זה, יכולים לשחק עם דבר כזה?

משה גפני: אתה טועה.

בצלאל סמוטריץ': הבעיה היא שבציניות שלהם הם יכולים לשחק עם מה שבא להם.

משה גפני: אני לא רוצה להגיד למה מיועד הכסף.

משה גפני: מה שברור, שיש אפשרות, אם רוצים, להוציא שימושים מתוך הקיצוץ הרוחבי - -

בצלאל סמוטריץ': ולמצוא להם מקורות אחרים.

משה גפני: אבל זה לא בידיים שלנו.

משה גפני: אני לא יכול לעשות את זה.

מיקי לוי: בצלאל, האופוזיציה חוברת לקואליציה בסעיף הזה.

משה גפני: סתיו, רצית לשאול משהו?

משה גפני: אני רוצה לעבור להצבעה.

סתיו שפיר: לגבי התקנה ששיניתם, מעבר בסיסי צה"ל לנגב - - -

משה גפני: בצלאל, אל תצביע נגד, תאמין לי.

בצלאל סמוטריץ': אני אצביע נגד ואני הולך למשבר על זה עכשיו אצל נפתלי בישיבת הסיעה, כי האוצר כל הזמן אמר שאין לו מאיפה.

בצלאל סמוטריץ': אם הוא מוצא עכשיו 627 מיליון הוא ימצא - - -

משה גפני: מאיפה אתה יודע שזה מהקיצוץ הרוחבי?

בצלאל סמוטריץ': מזל שיש יושב-ראש טוב, רציני.

בצלאל סמוטריץ': אז הוא ימצא עוד 45 מיליון, זה הכול.

בצלאל סמוטריץ': יש גבול לכל תעלול.

בצלאל סמוטריץ': אני לא קונה את כל זה, זה חיכה עד נובמבר, זה יחכה עוד שבוע וימצאו כסף.

בצלאל סמוטריץ': תפסיקו להיות כאלה שאומרים הסורים על הגדרות.

משה גפני: רבותי - - -

בצלאל סמוטריץ': כבר שנה אין אוטובוסים.

משה גפני: נראה לי שאתם נגד סתיו שפיר.

בצלאל סמוטריץ': אז עכשיו פתאום מוצאים 627 מיליון.

בצלאל סמוטריץ': אני לא נגד, אבל - - - אני אצביע אתכם על זה ותעצרו דברים אחרים.

סתיו שפיר: כתבתם כאן שאין היסטוריה תקציבית כי שיניתם מיקום תקנה.

סתיו שפיר: מה היתה התקנה הקודמת?

<שירה עמיאל: אני יכולה לברר.

סתיו שפיר: אחסוך לך כי מצאתי אותה במחשב.

סתיו שפיר: אני פשוט לא בטוחה שהיא היחידה, אני חוששת שאולי יש עוד.

סתיו שפיר: אבל פה אני רואה שהיה לכם תקציב מאושר, על שינוייו, של מעל 230 מיליון שקלים ולא עדכנתם ביצועי תקציב לשנתיים הקודמות, אז אי אפשר לדעת מה עשיתם בכסף הזה.

סתיו שפיר: אתם באים לפה עכשיו ואומרים שעוד פעם אתם דוחים את התוכנית של מעבר צה"ל לנגב, אז זה שוב הולך - - -

<שירה עמיאל: לא דוחים - - -

סתיו שפיר: אז מצופה שנקבל מכם יעדים חדשים.

סתיו שפיר: אני לא יודעת לאיזו מטרה זה, זה נמסר בוועדה המשותפת הסודית שאני לא חלק ממנה, אבל אני סומכת על חבריי שאומרים שזה דבר חשוב.

סתיו שפיר: אבל להבין מה קורה עם התוכנית של ההעברה לנגב, שזה מאוד מאוד חשוב לנו.

<שירה עמיאל: התוכנית פועלת.

<שירה עמיאל: מה שקרה הוא עדכון של התזרים.

<שירה עמיאל: הקצב שבה התוכנית קורית הוא איטי יותר מאשר תוכנן ולכן התזרים משתנה.

סתיו שפיר: לפחות ממה שפרסמתם, וזה לא הרבה, נראה שלא השתמשתם בכסף.

סתיו שפיר: מה זה איטי יותר?

סתיו שפיר: זה אומר שבכלל לא התקדמתם?

<שירה עמיאל: מעבר צה"ל לנגב זו תוכנית שקורית.

<שירה עמיאל: פרויקט מעבר צה"ל לנגב הוא לא בתחום האחריות שלי, אני יכולה לסמס ולבדוק את התזרים.

<שירה עמיאל: לא מדובר בקיצוץ, מדובר בשינוי תזרים שנעשה בהתאם לקצב הביצוע של הפרויקט בפועל.

סתיו שפיר: כשלא יודעים מתי הפרויקט אמור להסתיים בפועל מגלגלים בינתיים הכסף וזה לא יתממש.

<שירה עמיאל: זה לא המצב.

<שירה עמיאל: הפרויקט והתזרים נקבעים במשותף.

משה גפני: רבותי, מי בעד אישור הפניות?

משה גפני: מי נגד?

משה גפני: בעד – רוב

משה גפני: פניות מס' 220–221 אושרו.

משה גפני: הפניות אושרו.

משה גפני: פנייה לוועדה מספר 204, עמוד 39 – משרד ירושלים ומורשת.

מיקי רוזנטל: זה אחרון, אדוני.

משה גפני: זה לא אחרון.

מיקי רוזנטל: יש לנו ישיבת סיעה.

משה גפני: אז רק תראה את העודפים.

משה גפני: אני מבקש להצביע עליהם.

עודד פורר: העודפים לא יאושרו אדוני.

משה גפני: תראה על מה מדובר.

משה גפני: נעשיתם חסרי אחריות.

משה גפני: פעם לא הייתם כאלה.

מיקי רוזנטל: אנחנו חסרי אחריות?

מיקי רוזנטל: אתה יודע שבלי האופוזיציה אתה לא מעביר פה כלום, הקואליציה נגדך.

עודד פורר: למיגון הניוד לא לאשר את הכסף זה לא חסר אחריות ומה שאני עושה זה חסר אחריות?

משה גפני: תאמין לי, עשו טעות גדולה בעניין הזה.

עודד פורר: לא רק בעניין הזה.

מיקי רוזנטל: בעניין הזה אנחנו אתכם, אבל אתה יודע בדיוק על מה הפרויקט הזה.

בצלאל סמוטריץ': - - - ביטחוני.

בצלאל סמוטריץ': בואו נעצור עכשיו את הכול.

בצלאל סמוטריץ': אני מבקש לעצור הכול.

מיקי רוזנטל: את הביטחוני לא רוצים לעצור.

בצלאל סמוטריץ': העברנו את הביטחוני, גמרנו.

בצלאל סמוטריץ': עכשיו נעצור הכול.

בצלאל סמוטריץ': אנחנו רוצים התייעצות סיעתית.

מיקי רוזנטל: עכשיו תעשה בלגן, אין לי בעיה.

מיקי רוזנטל: מצדי, עכשיו אל תעבירו.

<מעין ספיבק: הפנייה נועדה לתקצוב סכום של 45,375 אלפי שקלים במזומן, שעיקרם לפיתוח ושדרוג תשתיות לעיר העתיקה ולניקיון אגן העיר העתיקה.

איתן ברושי: לאיזה משרד זה עובר?

<מעין ספיבק: המשרד לירושלים ומורשת.

משה גפני: מי בעד?

משה גפני: מי נגד?

משה גפני: בעד – פה אחד

משה גפני: פניה מס' 204 אושרה.

משה גפני: הפניה אושרה.

משה גפני: אני עובר לעודפים.

מיקי לוי: גפני, אתה מעלה את פניה 182?

משה גפני: קודם כול העודפים.

מיקי רוזנטל: אני מבקש להעלות גם את זה, את סעיף הרכבת.

משה גפני: אז בואו נלך לפי הסדר.

מיקי רוזנטל: יש לך בעיה עם זה?

משה גפני: אין לי שום בעיה, הכול בסדר.

משה גפני: אתם רוצים – נלך לפי הסדר.

משה גפני: יש לי רוב עכשיו, אני יכול להעביר הכול, אבל סיכמנו שמה ששנוי במחלוקת נדחה לעוד ישיבה.

מיקי רוזנטל: זה שנוי במחלוקת?

משה גפני: כן.

משה גפני: אתה רוצה את כל הפרטים?

משה גפני: אתן לך את הפרטים.

מיקי רוזנטל: לא לא, אם אתה אומר אני מכבד את זה.

משה גפני: בקשה מס' 04-018.

משה גפני: מי מציג?

משה גפני: בבקשה.

<חזי כהן: הפנייה נועדה להעברת עודפים משנת 2016 לשנת התקציב 2017 עבור מכרזים בתחום אבטחת המידע בלמ"ס.

<חזי כהן: מדובר בדרישות של הרשות להגנת הסייבר בכל הנוגע לנתונים של הלמ"ס.

עודד פורר: זה עודפים מחויבים?

<חזי כהן: זה עודפים ממכרזים שיצאו לדרך בסוף שנת 2016.

עודד פורר: מתי יצא המכרז?

<חזי כהן: בסוף השנה.

<חזי כהן: הכסף שוריין עבור המטרות האלה - - -

מיקי לוי: איזה מכרזים?

סתיו שפיר: מגולגל פעם שניה?

עודד פורר: מתי פורסם המכרז?

משה גפני: בסוף השנה, הוא אמר.

עודד פורר: זה ארבעה מכרזים שונים.

עודד פורר: כולם פורסמו באותו יום?

<חזי כהן: המכרז הגדול פורסם באוקטובר 2016, היה מכרז נוסף שהתפרסם בדצמבר 2016.

עודד פורר: מתי נבחר זוכה?

<חזי כהן: במהלך השנה.

עודד פורר: מתי?

<חזי כהן: במהלך 2017.

עודד פורר: עד מרץ 2017?

עודד פורר: אז מה קרה עכשיו?

עודד פורר: למה אתם באים עכשיו?

<חזי כהן: זה לא בא לידי ביצוע.

עודד פורר: מה זאת אומרת?

עודד פורר: אם חתמתם על הביצוע, הייתם בשנת תקציב 2017.

עודד פורר: בשביל מה צריך עודפים עכשיו.

משה גפני: רבותי, אי אפשר ככה.

בצלאל סמוטריץ': זה מאוד מאוד חשוב, אבל אני לפחות אצביע נגד.

עודד פורר: אדוני, אני רוצה התייעצות סיעתית על הסעיף הזה.

משה גפני: תגיד לי מה הבעיה, אז לא אביא את זה להצבעה.

עודד פורר: אני רוצה התייעצות סיעתית.

משה גפני: אנחנו חברי קואליציה.

משה גפני: תגיד.

מיקי לוי: כל מה שבא ממשרד רוה"מ הוא רוצה לעצור.

עודד פורר: לי אסור לעשות התייעצות סיעתית?

משה גפני: מותר.

<חזי כהן: מדובר במכרזים מאוד חשובים בתחום אבטחת המידע.

מיקי לוי: אני בעדך, אני אצביע בעד ושהם יעשו רביזיה מקסימום.

משה גפני: העברה מס' 09-008 – משרד החוץ.

מיקי רוזנטל: הקואליציה מתפוררת.

מיקי לוי: תצביע, ומקסימום הם - - -

משה גפני: לא לא, הוא ביקש התייעצות סיעתית.

מיקי לוי: בסדר, אבל מקסימום הם יעשו רביזיה.

מיקי לוי: מה, תעצור אבטחת סייבר?

משה גפני: מיקי, הוא רוצה התייעצות סיעתית.

מיקי לוי: איזו סיעה יש לו עכשיו?

<יואל פינקל: אפשר להסביר?

משה גפני: בבקשה.

משה גפני: סליחה, מיקי.

משה גפני: מי אדוני?

<יואל פינקל: משנה לסטטיסטיקן הלאומי.

עודד פורר: אחרי שהם סיימו את מפת הטבות המס אני שלחתי המלצה לפרס ישראל, אדוני.

משה גפני: בבקשה.

<יואל פינקל: אני רק רוצה להסביר.

<יואל פינקל: אומרים פה משרד ראש הממשלה - - -

משה גפני: בבקשה.

משה גפני: להפסיק להפריע.

<יואל פינקל: חברי כנסת וחברות כנסת, מדובר פה בלשכה המרכזית לסטטיסטיקה.

<יואל פינקל: אני יודע שאתם אומרים משרד ראש הממשלה – לא קשור.

<יואל פינקל: אנחנו לא קואליציה, לא אופוזיציה, לא שום דבר.

<יואל פינקל: אני פה בתור המשנה לממונה על הגנת הסייבר, אנחנו היום יחידה של תשתית מידע קריטית במדינת ישראל.

<יואל פינקל: לא צריך להסביר את החשיבות של העניין, מדובר בסכומים שפרושים על פני מספר שנים שקיבלנו על מנת לטפל בכל הנושא של אבטחת המידע והגנת הסייבר.

<יואל פינקל: זה חשוב מבחינה לאומית.

<יואל פינקל: פה מדובר על 4.6 - - -

בצלאל סמוטריץ': זה מאוד חשוב.

בצלאל סמוטריץ': אני צריך התייעצות סיעתית על זה.

בצלאל סמוטריץ': נורא נורא חשוב.

<יואל פינקל: פה מדובר על 5.6 מיליון שקלים בסך הכול, ואנחנו מחויבים לאשר את זה.

מיקי לוי: אתם רוצים לתת למערכות המידע במדינת ישראל להיות פרוצות?

מיקי לוי: מה - - -

בצלאל סמוטריץ': אנחנו רוצים שהאוצר - - -

עודד פורר: הן לא נפרצות מחר בבוקר.

משה גפני: תודה רבה.

משה גפני: תודה, אנחנו מודים לך.

משה גפני: בקשה מס' 09-008 - משרד החוץ.

משה גפני: בבקשה.

<חזי כהן: הפנייה נועדה להעברת תקציבים בגין פעילויות נציגויות מדינת ישראל בחו"ל משנת התקציב 2016 לשימוש בשנת התקציב 2017, בסך של 23.3 מיליון שקלים.

מיקי רוזנטל: אדוני, הזמן באמת - - -

משה גפני: תסביר בקצרה.

משה גפני: לא אצביע.

<חזי כהן: הכסף מיועד לתפעול ופעולות של הנציגויות בחו"ל, עודפים מהשנה שעברה.

משה גפני: תודה רבה.

משה גפני: אתם מבקשים התייעצות סיעתית על משרד החוץ?

סתיו שפיר: יש לי שאלה.

משה גפני: בבקשה, תשאלי.

משה גפני: נראה לי שאת הופכת להיות קואליציה בגלל שהם כבר כולם נעשו אופוזיציה.

סתיו שפיר: קודם כול, מה הפירוט של אותם אירוח וביקורים של ראש הממשלה ושרים בחו"ל שעליהם אתם מבקשים עודפים?

סתיו שפיר: יש רשימה?

סתיו שפיר: מה הנסיעות, כמה ימים, מתי, מה העלויות של - - - ?

<סימה נח: אין לי פה את כל הפירוט, אבל זה עבור ביקורים של ראש הממשלה ושרים בחו"ל - - -

סתיו שפיר: אני יודעת לקרוא.

<סימה נח: זה תשלומים מסופקים - - -

סתיו שפיר: אני יודעת לקרוא.

סתיו שפיר: אני מבקשת את פירוט הפעילויות – איזה נסיעות, באילו סכומים, מה העלויות של כל נסיעה.

סתיו שפיר: זו שאלה לגיטימית.

<סימה נח: אלה הנתונים שהתבקשתי להביא.

<סימה נח: אין לי כאן הנתונים.

סתיו שפיר: התבקשתם על ידי בעבר.

סתיו שפיר: שלחתי לכם על זה שאילתה בכתב.

משה גפני: אתם רוצים התייעצות סיעתית?

סתיו שפיר: את זה אני רוצה לברר.

רחל עזריה: גפני, אתה מחלק התייעצות סיעתית לכול?

משה גפני: אני מחלק.

משה גפני: הם מצביעים נגד, את לא מבינה מה שקורה פה עכשיו.

מיקי רוזנטל: אין לכם רוב.

משה גפני: אנשים פה מצביעים נגד.

משה גפני: את מבינה באיזה ביזיון אני נמצא.

משה גפני: ניסיתי בהעברה הראשונה, שהיתה העברה של משרד השיכון.

עודד פורר: וכשאגף התקציבים לא עונה לך, זה לא ביזיון?

משה גפני: ביזיון.

עודד פורר: זה גם ביזיון, נכון?

עודד פורר: אני רק רוצה להבין כמה ביזיון יש פה ומאיפה הוא בא.

רחל עזריה: בגלל שמתעצבנים על אגף התקציבים – למי עונים ולמי לא עונים – אנחנו רוצים להשבית את משרדי הממשלה?

עודד פורר: כן.

עודד פורר: אגף התקציבים יבוא ויענה על השאלות.

<קריאה: הם נמצאים פה, עודד.

רחל עזריה: יש פה אגף תקציבים.

רחל עזריה: רוצים פה שאלות פירוט על מי נסע ומי - - -

עודד פורר: חס וחלילה, שום דבר לא אישי.

עודד פורר: כשדנים בסדרי עדיפויות, לי יש סדרי עדיפויות אחרים מאלה שאגף התקציבים שם פה על השולחן.

רחל עזריה: כשיהיה BDS, מה תוכל לומר?

רחל עזריה: איפה היה משרד החוץ?

רחל עזריה: לא רציתם לאפשר - - - לא רציתם שהם יוכלו לעשות את העבודה.

רחל עזריה: אין בעיה, לא ניתן את הכסף ויהיה BDS, למי תוכל להתלונן בדיוק?

מיקי רוזנטל: נכון.

מיקי רוזנטל: ומה עם התוספת?

עודד פורר: אז אני מציע את ה-230 מיליון של הארכת חופשת הלידה בשבוע להפנות למאבק ב-BDS.

עודד פורר: זו ההצעה שלי על השולחן.

רחל עזריה: אין בעיה, רק צריך להעביר את זה דרך 4 מיליון נשים במדינה.

משה גפני: רחל, עם כל הכבוד.

משה גפני: גברתי, אם תוכלי להעביר לחברת הכנסת סתיו שפיר את הפירוט של הנסיעות.

משה גפני: אני בלאו הכי לא מצביע עכשיו.

משה גפני: משרד הכלכלה - - -

סתיו שפיר: יש לי עוד שאלות אבל.

משה גפני: תשאלי, בבקשה.

מיקי רוזנטל: איפה התקציב לעובדי מדינה?

סתיו שפיר: אני גם בעד שמשרד החוץ יקבל תקציב, וצר לי על כך שהסמכויות והתפקיד שלכם נפגעו בשנים האחרונות.

סתיו שפיר: אני רואה שהניצול התקציבי הוא מאוד נמוך.

סתיו שפיר: למשל, בנתון של הפעילות הדיפלומטית בחו"ל קיבלתם העברות תקציביות גם בשנים הקודמות, שהגדילו את התקציב במעל 100 מיליון שקל אבל הביצועים היו הרבה יותר קרובים לתוכנית המקורית.

<סימה נח: יש המון הוצאות בחו"ל שעדיין לא באות לידי ביטוי.

<סימה נח: זה הניצול שרואים כרגע במערכות, אבל יש עוד המון פעילויות שמתבצעות.

סתיו שפיר: 2016 לא פרסמתם בכלל.

<סימה נח: רוב העודפים הולכים למימון תשלום לקבלנים - - -

סתיו שפיר: אבל אתם לא מפרסמים את הנסיעות.

משה גפני: תודה רבה.

משה גפני: משרד הכלכלה 36-016.

<ביין ותד: שלום, אני מאגף התקציבים.

<ביין ותד: הפנייה התקציבית נועדה להעביר עודפים משנת תקציב 2016 לשנת תקציב 2017 בסך של 23,739 אלפי שקלים במזומן.

<ביין ותד: מדובר בתוכניות תפעול בעבור מכרז לסיוע בעריכת ביקורת פנים, בעבור רשם האגודות השיתופיות למכרז ביקורות חשבונאיות באגודות שיתופיות, בעבור מכרז בעבור שירותים משפטיים לנציבת שוויון הזדמנויות והכשרות מקצועיות בעבור מכרז שיפוץ והפעלת בית-ספר למסגרות למידה וקבלת שירותי פדגוגיה וגם הכשרות הנדסאים וטכנאים – מכרז לשירותי כתיבה ועריכת שאלוני בחינה להכשרות הנדסאים וטכנאים.

עודד פורר: גם על הנושא הזה אני מבקש התייעצות סיעתית.

מיקי לוי: לא ישלמו שכר דירה?

עודד פורר: מה, עכשיו הם גילו שהם צריכים לשלם שכר דירה?

עודד פורר: בנובמבר 2017 הם גילו שהם צריכים לשלם שכר דירה?

מיקי לוי: זה נראה לי מטורף שאני, כאופוזיציה, מתחיל להעלות לכם קצת חשיבה מחוץ לקופסה.

משה גפני: העברה 70-014 - שיכון.

מיקי לוי: רק האופוזיציה אחראית?

מיקי לוי: תצביעו נגד נראה אתכם.

<יובל פלג חסון: הפנייה נועדה להעברת 778 מיליון שקל בעודפים משנת התקציב 2016 לשנת התקציב 2017.

<יובל פלג חסון: העודף מחולק לשני חלקים: 51 מיליוני שקלים הם עודף של משקים סגורים, דהיינו כסף שהתקבל מקבלנים במסגרת של שיווקי קרקע.

<יובל פלג חסון: שיווקנו את הקרקע, הכנסנו עלויות פיתוח שהמדינה עבורה לבצע עבורם, להוציא מכרזים בשביל לבצע את הפיתוח.

<יובל פלג חסון: הכסף הזה מגולגל כעודף אפילו שהוא לא חויב, מאחר שהוא כסף שצבוע עבור עבודות מסוימות שיתבצעו בהמשך.

מיקי לוי: אם הוא עודף, מחרתיים אתם יכולים לשנות את הסעיף התקציבי ולהעביר אותו למקום אחר.

<יובל פלג חסון: אבל זה עודף שמיועד למטרה מסוימת.

עודד פורר: כן, אבל עוד כמה חודשים, אחרי שהוא לא יחויב, אתם תחזרו לפה ותגידו: לא הספקנו, לא היה – אנחנו מבקשים להעביר את זה מהסעיף הזה לסעיף הזה.

מיקי לוי: הוא לא מחויב.

<יובל פלג חסון: אסביר.

<יובל פלג חסון: זה כסף שהתקבל - - -

בצלאל סמוטריץ': לא לא, התייעצות סיעתית על משרד השיכון.

רחל עזריה: תגידו, תקציב למשרד מבקר המדינה נעביר או לא נעביר היום?

מיקי לוי: די, נגמר.

מיקי לוי: על משרד השיכון הוא מבקש התייעצות סיעתית.

מיקי לוי: יש שני דברים חשובים.

מיקי לוי: אני מבין את המלחמה של הסיעה שלך ברכבת, אבל - - -

משה גפני: אעשה הפסקה ואבקש מחברי הוועדה חברי הקואליציה התייעצות.

משה גפני: אני מחדש את הישיבה, ונועל אותה.

משה גפני: תודה.